**พุทธจิตวิทยากับกลยุทธ์ของธรรมทูตคฤหัสถ์ในการเผยแผ่พระพุทธศาสนาในศตวรรษที่ 21 The Buddhist Psychology with Strategy of Layman Missionaries**

**in the** **Buddhism Propagation in the 21st Century**

**นางสาวรุ่งนภา พลายเพ็ชร์[[1]](#footnote-1)**

**บทคัดย่อ**

“ธรรมทูตคฤหัสถ์”คือคนไทยที่ไปอาศัยและประกอบอาชีพในต่างประเทศ ซึ่งมีความศรัทธาและเลื่อมใสในพระพุทธศาสนาที่ต้องการที่พึ่งทางใจ ที่รักความเป็นชาวพุทธมีจิตใจเอื้อเฟื้อเผื่อแผ่บุคคลอื่น รวมถึงอุปัฏฐากพระภิกษุชาวไทยที่เดินทางมาปฏิบัติภารกิจเผยแผ่พระพุทธศาสนาในต่างประเทศ และปฏิบัติตนตามหลักธรรมคำสอนของพระพุทธศาสนา (คือปฏิบัติตามหลักความจริงของธรรมชาติ) จึงมีบทบาทสำคัญ เมื่อมีคฤหัสถ์ชาวพุทธให้การอุปัฎฐากคุ้มจุน ช่วยเหลือ ดูแล สนับสนุนแก่พระภิกษุจึงทำให้พระพุทธศาสนา เผยแผ่ในต่างประเทศได้ โดยเฉพาะอย่างยิ่งการใช้ภาษาสื่อสารกับชนท้องถิ่นที่ไม่ได้ใช้ภาษาไทย ให้มีความเข้าใจหลักธรรม คำสอนของพระพุทธองค์ด้วยพุทธจิตวิทยาสู่จิตวิทยามวลชน ด้วยวิธีการโฆษณา การประชาสัมพันธ์ผ่านโซเชียลด้วยเครือข่ายด้วยวิธีการสื่อสารทางอินเตอร์เน็ท ดิจิทัลคอนเทน ที่ธรรมฑูตคฤหัสถ์จำเป็นต้องมีและเรียนรู้ที่จะใช้งานอุปกรณ์ที่ทันสมัยให้สามารถเชื่อมโยงหรือส่งข้อมูลถึงกันผ่านอินเตอร์เน็ท (Internet of thing: loT) เข้ากับการใช้งานอื่น ๆ การชวนเชื่อด้วยสัจจธรรมหรือความจริง ให้ผู้ปฏิบัติได้เห็นผลจริง และจำเป็นอย่างยิ่งที่ต้องการความช่วยเหลือจากชาวพุทธคนไทยอย่างเต็มที่ จากการศึกษาและวิเคราะห์จึงเห็นว่า หากธรรมฑูตคฤหัสถ์มีกลยุทธ์วิธีที่ชัดเจน เพิ่มประสิทธิภาพและยกระดับขีดความสามารถของธรรมทูตคฤหัสถ์ เพื่อสร้างระบบและกลไกลความเป็นธรรมทูต สร้างเครือข่ายและส่งเสริมสนับสนุนความสามัคคี รวมทั้งการปฏิบัติธรรมกรรมฐานในหมู่คนไทยและคนท้องถิ่น จะเป็นการเผยแผ่ยกย่องเชิดชูเกียรติของคนไทยให้เกิดความภาคภูมิใจและตระหนักรู้ถึงบทบาทหน้าที่ความสำคัญของพุทธบริษัทที่ต้องศึกษาธรรมให้เข้าใจและนำไปประพฤติปฏิบัติตน  ให้มีส่วนช่วยเผยแผ่เกื้อกูลให้บุคคลอื่นเข้าใจพุทธศาสนาได้อย่างถูกต้อง และสามารถปกป้องเมื่อมีผู้กล่าวให้ร้าย หรือทำให้เข้าใจคลาดเคลื่อน หรือกล่าวจ้วงจาบ พระธรรมวินัย จะส่งผลให้การเผยแผ่พระพุทธศาสนาในต่างประเทศมีกลยุทธ์ที่แยบคายไปในทางที่ดีมากยิ่งขึ้น จึงเห็นความสำคัญของกลยุทธ์ของธรรมฑูตคฤหัสถ์ในการเผยแผ่พระพุทธศาสนาในศตวรรษที่ 21

**คำสำคัญ:** กลยุทธ์, ธรรมทูตคฤหัสถ์, พุทธจิตวิทยา, เผยแผ่พระพุทธศาสนา

**Abstract**

A "Layman missionary" is a Thai person who lives and works in a foreign country. Whoever has faith and faith in Buddhism who needs spiritual refuge, loves being a Buddhist and has a generous heart to serve other people, including the monks of Thai monks who traveled on missions to propagate Buddhism in foreign countries. And practice according to the teachings of Buddhism (that is, follow the principles of the nature of law). Therefore, it plays an important role when a Buddhist layman gives patronage, help, care, and support to monks. Therefore, Buddhism is able to publish abroad. Especially the use of language to communicate with local people who do not speak Thai to understand the principles of Buddha's Teachings through Buddhist Psychology to Mass Psychology by way of advertising, public relations through social networking by means of Internet communication, and digital content. That the layman must have and learn to use modern equipment to be able to link or send information to each other via the Internet (Internet of thing: loT), compatible with other uses, propaganda with the truth or reality for practitioners to see real results, and it is absolutely necessary to fully support Thai Buddhists. From the study and analysis, it was seen that if the Layman missionary had a clear strategy, it increased efficiency and elevated the capacity of layman missionaries to create a missionary system, mechanism, and build networks and promote unity, including the practice of meditation among Thai and local people. It will propagate and honor the Thai people to make them proud and aware of the important roles and duties of the Buddhist that must study the Dharma to understand and put into practice. That is to help propagate and help other people to understand Buddhism correctly and can protect themselves when someone slanders or causes misunderstanding or insulting the Dharma discipline will result in the propagation of Buddhism in foreign countries with a more ingenious strategy. Therefore, he saw the importance of the layman's missionary strategy in propagating Buddhism in the 21st century.

**Keyword:** Strategic, layman missionaries, Buddhism Propagation

**1. บทนำ**

“ธรรมทูตคฤหัสถ์” คือพุทธศาสนิกชนที่ประกาศและเผยแผ่พระพุทธศาสนาในประเทศต่าง ๆ ได้ปฏิบัติหน้าที่เสมือนเป็นพระธรรมทูตไปทั่วทุกมุมโลกและมีให้เห็นกันอยู่ทั่วไปเสมอ (สมเด็จพระพุฒาจารย์, 2551) ในครั้งสมัยพุทธกาลพระพุทธเจ้าทรงมีญาณทัศนะซึ่งเชื่อและให้ความสำคัญต่อศักยภาพของมนุษย์ว่า มนุษย์คือสัตว์ประเสริฐที่สามารถฝึกตนเพื่อพัฒนาตนเองอยู่เสมอ และสามารถเรียนรู้ตามธรรมอันลึกซึ้งที่พระองค์ทรงตรัสรู้ได้ พระพุทธองค์จึงได้วางหลักการให้แก่พระอริยสาวก 60 รูปแรกที่รู้แจ้งแล้วในหลักพุทธรรมคำสอน เมื่อครั้งในคราวที่ส่งไปประกาศพระพุทธศาสนาครั้งแรกว่า “ภิกษุทั้งหลาย เราพ้นแล้วจากบ่วงทั้งปวง ทั้งที่เป็นของทิพย์ ทั้งที่เป็นของมนุษย์ แม้พวกเธอก็พ้นแล้วจากบ่วงทั้งปวง ทั้งที่เป็นของทิพย์ ทั้งที่เป็นของมนุษย์ ภิกษุทั้งหลาย พวกเธอจงจาริกไปเพื่อประโยชน์สุขแก่ชนจำนวนมาก เพื่ออนุเคราะห์ชาวโลก เพื่อประโยชน์เกื้อกูลและความสุขแก่ทวยเทพและมนุษย์ อย่าไปโดยทางเดียวกันสองรูป จงแสดงธรรมมีความงามในเบื้องต้น มีความงามในท่ามกลาง และมีความงามในที่สุด จงประกาศพรหมจรรย์ พร้อมทั้งอรรถและพยัญชนะบริสุทธิ์บริบูรณ์ครบถ้วน สัตว์ทั้งหลายที่มีธุลีในตาน้อยมีอยู่ ย่อมเสื่อมเพราะไม่ได้ฟังธรรม จักมีผู้รู้ธรรม ภิกษุทั้งหลาย แม้เราก็จักไปยังตำบลอุรุเวลาเสนานิคมเพื่อแสดงธรรม” (มหาจุฬาลงกรณราชวิทยาลัย, 2539) มาจนถึงยุคปัจจุบันแม้โลกวิวัฒนาการมากขึ้น แต่การปฏิบัติหน้าที่เผยแผ่พระพุทธศาสนา ยังคงดำเนินต่อไปด้วยวิธีการต่าง ๆ ที่เหมาะสม ปฏิบัติตามหลักพุทธธรรม (หลักความจริงของธรรมชาติ (จึงเป็นที่น่าชื่นชมยินดีและปรากฏชัดว่าพระธรรมทูตที่เป็นพระสงฆ์ไทยเป็นผู้บุกเบิกการเผยแผ่พระพุทธศาสนาในต่างประเทศโดยมากจะได้รับความช่วยเหลือ สนับสนุน อุปัฏฐากจากคฤหัสถ์ชาวพุทธ

ธรรมฑูตคฤหัสถ์ได้ร่วมคณะเพื่อเผยแผ่พระพุทธศาสนาที่เคยมีมาแล้วตั้งแต่ครั้งสมัยพุทธกาลจนถึงทุกวันนี้ ธรรมฑูตคฤหัสถ์เป็นกำลังช่วยสนับหนุนที่ดีให้การเผยแผ่พระพุทธศาสนาให้เจริญรุ่งเรืองทั้งในและต่างประเทศได้ มีมาตั้งแต่สมัยเมื่อพุทธศตวรรษที่ 3 สมัยที่พระเจ้าอโศกมหาราชทรงให้การอุปถัมภ์การสังคายนาครั้งที่ 3 และทรงปรึกษากับพระโมคคัลลีบุตรติสสเถระองค์ประธานสงฆ์ เพื่อคัดเลือกคณะพระธรรมทูตออกเป็น 9 คณะ ถูกส่งไปประกาศพระพุทธศาสนาในดินแดนต่าง ๆ ในจำนวนคณะที่จัดส่งนั้น มีอยู่คณะหนึ่ง ซึ่งเป็นคณะที่ 8 มีพระโสณเถระ เป็นหัวหน้าคณะ และมีพระเถระร่วมคณะอีก 4 รูป ที่สามารถเป็นคณะสงฆ์ให้การบรรพชาอุปสมบทและสวดปาติโมกข์ได้ อันประกอบด้วยพระอุตตรเถระ พระญานียเถระ พระภูมิยเถระ พระมูนียเถระ ไปเผยแผ่พระพุทธศาสนา ณ ดินแดนสุวรรณภูมิ และให้พระโสณเถระเลือกหาคนที่จะร่วมเดินทางด้วย ซึ่งมีคนจำนวนมากแสดงความประสงค์จะร่วมคณะไปด้วย แต่พระโสณเถระเลือกเพียง 38 คน โดยชื่อที่ปรากฏประกอบไปด้วย นายอตุลอมัจจ์ นางอาตุลา อิสสรพราหมณ์ เขมกอุบาสก และอนีฆาอุบาสิกา (พระมหาไพฑูรย์, 2563)

ธรรมทูตคฤหัสถ์เป็นผู้ที่มีหลักในการปฏิบัติตน คือความศรัทธาเลื่อมใสมั่นคงในพระพุทธ พระธรรม และพระสงฆ์และมีการปฏิบัติตามหลักพุทธธรรม หรือข้อกำหนดหรือหลักความประพฤติปฏิบัติของมนุษย์จะต้องตั้งอยู่บนฐานของ สัจจธรรม จริงๆ พระพุทธศาสนาสอนสัจจธรรมคือความจริงที่เป็นสากลแล้ว จึงสอนถึงจริยธรรม เช่น เมตตาที่เป็นสากลได้ประพฤติปฏิบัติตนได้อย่างถูกต้องเหมาะสม มีศีลหรือวินัยในการอบรมตนทั้งในด้านความประพฤติให้เป็นระเบียบเรียบร้อย คือมีกายสุจริต วาจาสุจิต และการปฏิบัติสมาธิภาวนาและวิปัสสนาภาวนา อันเป็นการฝึกฝนอบรมจิตใจให้มีสติสัมปชัญญะจนสามารถลด ละ และกำจัดกิเลส ความเศร้าหมองในจิตใจ มีปัญญาที่รู้แจ้งเห็นจริง สามารถนำไปประยุกต์ใช้ในชีวิตประจำวัน และการทำงานได้ โดยเฉพาะอย่างยิ่งการพัฒนาคุณภาพ และ/หรือเสริมสร้างจิตใจ หรือรู้จักใช้ความสามารถในกระบวนการสมาธิเพื่อการทำงาน ควบคู่กันไปได้ ยิ่งเกิดความภาคภูมิใจในตนเอง ตระหนักรู้ถึงความสำคัญและความจำเป็นที่ต้องทำหน้าที่ของความเป็นธรรมทูตคฤหัสถ์ ขณะเดียวกันยังสามารถกำหนดยุทธวิธีได้อย่างเป็นระบบและกลไกล สร้างเครือข่ายและแนวทางการส่งเสริมสนับสนุนความสามัคคี เพราะพุทธศาสนาสอนให้อยู่ร่วมกันในโลกด้วยสันติสุขสำหรับคนไทยและคนท้องถิ่นในต่างประเทศ เพื่อบริการวิชาการแก่สังคม มีภาคีเครือข่าย มีฐานข้อมูลเกี่ยวกับการกลยุทธ์ไว้บนระบบเทคโนโลยีสารสนเทศ เพื่อใช้เป็นข้อมูลอ้างอิงเพื่อจัดทำกลยุทธ์ต่อไป ซึ่งในอดีตที่ผ่านมาการเผยแผ่พระพุทธศาสนาใช้การเทศน์ การบรรยายตามหลักพุทธธรรมไม่มีสื่อและอุปกรณ์ประกอบการบรรยายมากนัก หากจะต้องใช้สื่อเพียงก็แต่ใช้สื่อบุคคลและสื่อที่มีอยู่ตามธรรมชาติเท่านั้น แต่สังคมปัจจุบันเจริญทางวัตถุมากขึ้นและสามารถส่งข้อมูลข่าวสารไปได้ทั้งในและต่างประเทศอย่างรวดเร็ว เรียกว่ายุคข้อมูลข่าวสารไร้พรหมแดน ทำให้การเผยแผ่พระพุทธศาสนาเป็นภารกิจที่สำคัญที่มีความละเอียดอ่อนที่ธรรมทูตคฤหัสถ์ควรพิจารณาเอาใจใส่เป็นพิเศษ (พระธรรมปิฎก, 2543) เมื่อเป็นธรรมทูตคฤหัสถ์นอกจากจะเอาธรรม ความดีงาม และประโยชน์สุขไปให้แก่ดินแดนที่เราไปเป็นทูตแล้ว เราก็ควรจะนำคุณค่าประโยชน์สิ่งที่ดีงามกลับคืนมาให้แก่ประเทศของตนเองด้วย นอกจากนี้ยังต้องมีการกำหนดกลยุทธ์ในการเผยแผ่พระพุทธศาสนาให้เหมาะสมกับยุคสมัยด้วย

**2. กลยุทธ์การเผยแผ่พระพุทธศาสนาในต่างประเทศ**

 ความหมายของ “กลยุทธ์” หรือ “ยุทธศาสตร์” ภาษาอังกฤษใช้คำว่า strategy มีรากศัพท์จากภาษากรีกว่า “Strategos” มาจากคำสองคำมาใช้ร่วมกัน คือ “Stratos” (กองทัพ) ผสมกับคำว่า “Agein” (นำหน้า) เมื่อรวมรากศัพท์ทั้งสองคำเข้าด้วยกันจึงมีความหมายว่า การนำกองทัพ และได้ขยายออกไปยังธุรกิจ เศรษฐศาสตร์ฯลฯ ทฤษฎีเกมส์ และในสาขาอื่นนิยมใช้คำว่า “กลยุทธ์” ซึ่งหมายถึง วิถีทางหรือข้อกำหนดที่องค์การสมควรปฏิบัติเพื่อบรรลุ เป็นไปตามวัตถุประสงค์ที่กำหนด ภายใต้ข้อจำกัดของสภาพแวดล้อมภายนอก และขีดความสามารถอันเป็นสภาพแวดล้อมภายในขององค์การ เป็นการกำหนดเป้าหมาย วัตถุประสงค์ กระบวนการทำงาน การวางแผนงานสู่การปฏิบัติเพื่อให้บรรลุเป้าหมาย ภายใต้การวิเคราะห์จากสภาพแวดล้อมที่เหมาะสมในแต่ละขณะ วิเคราะห์ จุดอ่อน จุดแข็ง โอกาส และภัยคุกคาม และ/หรืออุปสรรคต่าง ๆ ในกรอบระยะเวลาที่ต้องการเพื่อให้องค์การได้บรรลุเป้าหมายสูงสุดและได้รับประโยชน์สูงสุด (วิกิพีเดีย, 2566) รวมถึงการเลือกทางเลือกที่เหมาะสมที่สุดมาใช้ กลยุทธ์เป็นเรื่องของการกำหนดเป้าประสงค์ระยะยาวของทั้งองค์การ การเลือกการกระทำที่นำมาใช้ และการจัดสรรทรัพยากรเพื่อให้ไปสู่เป้าประสงค์นั้น (เสนาะ ติเยาว์, 2550) การเลือกระบบที่จะนำมาพัฒนา และใช้เป็นแผนแม่บทหรือแผนหลักของการพัฒนาระบบขององค์การ และกลยุทธ์ที่สัมพันธ์กับประเด็นต่าง ๆ

ในทางพระพุทธศาสนา กลยุทธ์ หมายถึง กุศโลบายหรือวิธีการดำเนินงานที่คาดว่าจะนำไปสู่ความสำเร็จตามวัตถุประสงค์ การเผยแผ่พระพุทธศาสนาในประเทศต้องอาศัยการจัดกิจกรรมภายในวัด เช่นการจัดกิจกรรมปฏิบัติธรรมในวันสำคัญทางพระพุทธศาสนาและวันสำคัญของชาติ การเทศน์ การปาฐกถา และรวมถึงการจัดกิจกรรมของชาวพุทธในต่างประเทศ เพื่อเป็นศูนย์รวมจิตใจของชาวพุทธ และชาวพื้นเมืองในแต่ละประเทศด้วยการสื่อสารธรรมะให้คนเข้าถึงธรรมะ

ธรรมทูตคฤหัสถ์ต้องเป็นผู้ที่มีศักภาพในการเผยแผ่พุทธศาสนาในต่างประเทศที่มีคุณลักษณะของความเป็นผู้นําเชิงกลยุทธ์ในด้านต่าง ๆ เช่นเป็นผู้มีความคิดความเข้าใจในระดับสูง มีความสามารถในการนําปัจจัยต่าง ๆ เข้ามากําหนด กลยุทธ์ เพื่อสร้างโอกาสสําหรับอนาคต มีวิธีคิดเชิงปฏิบัติ สามารถกําหนดวิสัยทัศน์ รวมทั้งต้องมีคุณลักษณะตามแนวโอวาทปาฏิโมกข์ที่เป็นคุณสมบัติพิเศษเฉพาะตน คือ ความอดทน โดยมีเป้าหมายในการเผยแผ่ คือ การละชั่ว ตั้งอยู่ในความดี และทําจิตใจให้บริสุทธิ์ และมีหลักการสร้างความสัมพันธ์กับชุมชน คือ ไม่ตําหนิเบียดเบียนตนและผู้อื่น สํารวมระวัง และต้องมีคุณสมบัติพื้นฐานของการเป็นผู้ที่มีหลักกัลยาณมิตร พรมวิหารธรรมซึ่งประกอบด้วย เมตตา กรุณา มุทิตา อุเบกขา มีความเป็นผู้นําของชุมชน สามารถให้คําแนะนําสั่งสอนการดําเนินชีวิตด้วยดี มีน้ำใจดีต่อทุกคนในทุกสังคม

**3. คุณสมบัติของคฤหัสถ์ธรรมทูต**

คุณสมบัติของคฤหัสถ์ธรรมทูตที่ดีที่พระพุทธองค์ทรงวางไว้เป็นแบบอย่างแก่ธรรมทูตได้แก่ รู้จักฟัง พูดให้ผู้อื่นฟังได้ ใฝ่ศึกษา มีความจําดี เป็นผู้รู้ชัดแจ้ง สามารถอธิบายให้คนอื่นเข้าใจหลักพุทธธรรมได้อย่างชาญฉลาดในการเป็นผู้นํา และไม่ก่อการทะเลาะวิวาท มุ่งประโยชน์ต่อส่วนรวม และความสุขของพหูชน มีทักษะด้านผู้นําเชิงกลยุทธ์ มีศรัทธา มีวิชชา และมีจรณะ เป็นไปตามอุดมการณ์ของพระธรรมทูตที่ยึดถือกันมาแต่ครั้งพุทธกาลที่ว่า “...ภิกษุทั้งหลาย พวกเธอจงจาริกไปเพื่อประโยชน์สุขแก่ชนจำนวนมาก เพื่ออนุเคราะห์ชาวโลก เพื่อประโยชน์เกื้อกูลและความสุขแก่ทวยเทพและมนุษย์ อย่าไปโดยทางเดียวกันสองรูป จงแสดงธรรมมีความงามในเบื้องต้น มีความงามในท่ามกลาง และมีความงามในที่สุด จงประกาศพรหมจรรย์ พร้อมทั้งอรรถและพยัญชนะบริสุทธิ์บริบูรณ์ครบถ้วน...”ตลอดจนดำรงตนให้เหมาะสมตามความเป็นสมณะ และยึดมั่นในคำปฏิญญาตน ของพระธรรมทูต ( วิ.ม. (ไทย) ๔/๓๒/๔๐.) ควรประกอบไปด้วย

คุณลักษณะทั่วไปของธรรมทูตคฤหัสถ์ควรมีองค์ประกอบของกระบวนการพัฒนาประกอบด้วยซึ่งประกอบด้วย

1. หลักการพัฒนา คือ หลักสัทธรรม 3 ได้แก่ ปริยัติ ปฏิบัติ และปฏิเวธ

2. วิธีการพัฒนาคือ การฝึกอบรมตามหลักพระสัทธรรม 3 ได้แก่ วิธีการฝึกอบรม เครื่องมือการฝึกอบรม และการประเมินผลการฝึกอบรม

4. การประเมินผล ประกอบด้วย การประเมินเพื่อพัฒนาการเรียนรู้ การประเมินผลการเรียนรู้ตามสภาพจริง การสะท้อนผลการประเมินเพื่อการพัฒนาอย่างต่อเนื่อง และการตั้งคณะทํางานเพื่อติดตามผลงานและกําหนดยุทธศาสตร์ (อุดร, 2560)

ธรรมทูตคฤหัสถ์ยังต้องเป็นผู้ที่มีคุณสมบัติของความเป็นนักจิตวิทยาในการเผยแผ่พระพุทธศาสนา โดยต้องเป็นผู้ที่รู้จักการบูรณาการหลักพุทธธรรมคำสอนเข้ากับจิตวิทยาตะวันตก โดยมีการศึกษาเกี่ยวกับจิตความสำคัญของจิตที่มีต่อกาย เพราะในทางพระพุทธศาสนาถือว่าสิ่งมีชีวิต มีจิตสำคัญกว่ากาย จิตจึงมีบทบาทมากเพราะจิตเป็นต้นกำเนิดของความประพฤติดีหรือชั่วทางกายวาจา ความเศร้าหมองหรือผ่องใสของจิต มีผลต่อสุขภาพกายและสุขภาพใจ จิตยังทำให้เราไปเกิดในที่ดี (สุคติ) หรือไม่ดี (ทุคติ) ได้อีกด้วยดังปรากฏในพระไตรปิฎก “เมื่อจิตเศร้าหมองทุคติเป็นอันหวัง......เมื่อจิตไม่เศร้าหมองสุคติเป็นอันหวังได้” จิตจึงมีผลทั้งชาตินี้ชาติหน้าชาติต่อไป ธรรมชาติของจิตมีสภาพการรับรู้อารมณ์เสมอตลอดเวลา ทางตาเห็นรูป ทางหูได้ยินเสียง ทางจมูกได้กลิ่น ทางลิ้นรับรส ทางกายสัมผัส และความนึกคิดทางจิตใจ เมื่อจิตรับรู้อารมณ์หรือการรู้แจ้งอารมณ์ (Consciousness หรือ Sense - Awareness) อารมณ์ 3 ได้แก่ วิญญาณรู้ รู้อารมณ์ต่างๆ ทางทวารทั้ง 6 ซึ่งประกอบด้วย ตา หู จมูก ลิ้น กาย และใจ มีสัญญารู้ เป็นการจดจำอารมณ์จากการได้ยิน ได้เห็น ได้รู้ และ ปัญญารู้ การรู้เหตุผลตามความเป็นจริง รู้เหตุผลของธรรมชาติ เมื่อธรรมฑุตคฤหัสถ์ได้ศึกษาพุทธจิตวิทยา จึงทำให้รู้วิธีที่ทำไม่ให้เกิดความทุกข์ ความเศร้าหมองหรือเมื่อเกิดแล้วก็รู้จักวิธีปฏิบัติไม่ให้เกิดทุกข์นานเกินไป นำวิธีที่จะพัฒนาจิตของตนให้มีคุณภาพมีสติสัมปชัญญะบริสุทธิ์ชั่วขณะและวิธีทำให้จิตบริสุทธิ์ตลอดไปบรรลุธรรมสูงสุด คือ พระนิพพาน

**4. ความหมายของกลยุทธ์**

กลยุทธ์ หมายถึง การวางแผนงานสู่การปฏิบัติเพื่อให้บรรลุเป้าหมายที่ต้องการ ภายใต้การวิเคราะห์กับสภาพแวดล้อมที่เหมาะสม หรือการวิเคราะห์เชิงกลยุทธ์ SWOT Analysis กล่าวคือ การวิเคราะห์ จุดอ่อน จุดแข็ง โอกาส และภัยคุกคาม (อุปสรรค) ในกรอบระยะเวลาที่ต้องการ ทั้งนี้เพื่อประกอบการวางแผนการในการใช้วิธีการ และทรัพยากร เพื่อให้บรรลุเป้าหมายสูงสุด (วิกิพีเดีย, 2566) รวมถึงการเลือกทางเลือกที่เหมาะสมที่สุดที่จะนำมาใช้ กลยุทธ์เป็นเรื่องของการกำหนดเป้าในประสงค์ระยะยาวของทั้งองค์การ การเลือกการกระทำที่จะพึงนำมาใช้ รวมถึงการจัดสรรทรัพยากรเพื่อให้ไปสู่เป้าประสงค์ที่กำหนดไว้นั้น (เสนาะ, 2550)

**5. การบริหารเชิงกลยุทธ์**

การบริหารเชิงกลยุทธ์ (Strategic Management) เป็นกระบวนการที่สำคัญ ที่มีกิจกรรมที่เกี่ยวข้องกัน 3 ประการ คือ การวิเคราะห์เชิงกลยุทธ์ (Strategic analysis) ซึ่งเป็นงานที่จะต้องทำไว้ล่วงหน้าและต้องมีการพัฒนางานนั้น จึงจะเป็นการพัฒนากลยุทธ์ที่เหมาะสม และการกำหนดกลยุทธ์ (Strategy formulation) เป็นกระบวนการเปลี่ยนแปลงที่ต้องทำไว้ล่วงหน้าให้เป็นแผนงาน ซึ่งได้ผลลัพธ์ที่จะได้ คือ กลยุทธ์ที่กำหนด รวมถึงการปฏิบัติตามกลยุทธ์และการควบคุม (Strategy implementation and control) เป็นกระบวนการกำหนดแผนการปฏิบัติ การมองเห็นความเป็นไปได้ของกลยุทธ์ที่กำหนดไว้ให้เป็นจริง

**6. ความหมายของผู้นำเชิงกลยุทธ์**

ผู้นำเชิงกลยุทธ์ หมายถึง ผู้ที่มีความสามารถในการเลือกรูปแบบการบริหารงาน หรือแสดงออกถึงซึ่งพฤติกรรม เพื่อให้ได้รับความร่วมมือจากผู้ใต้บังคับบัญชาเพื่อการไปสู่เป้าหมายเดียวกัน (Fiedler Fred E, 2008) ความสามารถของผู้บริหารที่มีวิสัยทัศน์ที่กว้างไกล มีความคิดสร้างสรรค์ และสามารถใช้กลยุทธ์ในการกำหนดทิศทางขับเคลื่อนองค์การให้บรรลุตามเป้าหมายขององค์กรนั้น รวมทั้งมีความยืดหยุ่นและพร้อมปรับตัวต่อสภาวะแวดล้อมทั้งภายในและภายนอกองค์กร เป็น ผู้สามารถกระตุ้นและสร้างแรงบันดาลใจให้แก่บุคคลในองค์กรให้มีความกล้าที่จะริเริ่มสร้างสรรค์สิ่งใหม่ ๆ ให้แก่องค์กร

**7. ความสำคัญของผู้นำเชิงกลยุทธ์**

ผู้นำเชิงกลยุทธ์มีบทบาทสำคัญเป็นอย่างมากในการกำหนดทิศทางขององค์กรเพื่อทำให้องค์ประสบความสำเร็จ ที่ขึ้นอยู่กับความสามารถของผู้นำเชิงกลยุทธ์ที่จะต้องเป็นผู้กำหนดทิศทาง ค่านิยมที่ถูกต้อง และความสามารถในการสื่อสารค่านิยมกับทิศทางและความคาดหวังที่เหมาะสม โดยผู้นำสู่บุคลากรทุกคนอย่างมีประสิทธิผล เพราะผู้นำเชิงกลยุทธ์มีความเกี่ยวข้องกับการกำหนดกลยุทธ์ ที่ประกอบด้วย การสร้างกลยุทธ์ ให้บรรลุตามวิสัยทัศน์โดยต้องใช้วิธีการที่ต้องเปลี่ยนแปลงวิสัยทัศน์ การสร้างสรรค์ไปสู่การปฏิบัติอย่างมีคุณค่า และเหมาะสมกับองค์กรและสิ่งแวดล้อม และการปฏิบัติการเชิงกลยุทธ์ ที่ผู้นำต้องกระตุ้นและมีอิทธิพลต่อคนอื่นให้ยอมรับในพฤติกรรม ซึ่งมีความจำเป็นต่อการกำหนดนโยบายใหม่ ๆ กลยุทธ์จะรวมถึงการปฏิบัติในเรื่องพื้นฐานเช่น การออกแบบโครงสร้าง การจ่ายและระบบการให้รางวัล การจัดสรรงบประมาณ และกฎระเบียบขององค์กร นโยบายหรือการดำเนินงาน ตลอดจนการเปลี่ยนแปลงในโครงสร้างขององค์กร ระบบ นโยบาย ฯลฯ รวมถึงการควบคุมกลยุทธ์ ให้เป็นไปตามวัตถุประสงค์ซึ่งประกอบด้วย การวางแผน (Planning) การจัดองค์กร (Organization) การจัดคนเข้าทำงาน (Staffing) การนำ (Leading) และการควบคุม (Controlling) โดยการควบคุมจะเกี่ยวข้องกับกระบวนการติดตาม ตรวจสอบ ประเมิน วิเคราะห์ปัญหาและปรับปรุงการดำเนินงานให้เป็นไปตามที่กำหนด

**8.องค์ประกอบของภาวะผู้นำเชิงกลยุทธ์**

ผู้นำเชิงกลยุทธ์ต้องเป็นบุคคลที่มีภาวะของความเป็นผู้นำ มีความคิดความเข้าใจในระดับสูง (High– level cognitive activity) มีศักยภาพในการนำปัจจัยต่าง ๆ เข้ามากำหนดกลยุทธ์ (Gathering multiple inputs to formulate strategy) สามารถคาดการณ์เพื่อสร้างโอกาสสำหรับอนาคต (Anticipating and creating a future) ด้วยวิธีคิดเชิงปฏิบัติ (Revolutionary and Contrarain Thinking) และกำหนดวิสัยทัศน์ (Creative Vision) (รังสรรค์, 2551) ที่ชัดเจน ในลักษณะที่จูงใจองค์กรได้ ด้วยวิสัยทัศน์ที่ได้มาจากบุคคลฝ่ายต่าง ๆ โดยตระหนักถึงความสำคัญต่อการใช้ประโยชน์และดำรงรักษาจุดเด่นที่เป็นแกนสมรรถนะขององค์กรให้ได้ เพราะจุดเด่นดังกล่าวจะเป็นทั้งทรัพยากรและขีดความสามารถที่จะทำให้องค์กรมีอัตลักษณ์ที่จะนำไปสู่ความได้เปรียบในการแข่งขัน และมุ่งเน้นกิจกรรมการพัฒนาทรัพยากรมนุษย์ด้วยกระบวนการของการเรียนรู้อย่างต่อเนื่อง ผู้นำเชิงกลยุทธ์ของศตวรรษที่ 21 จะต้องดำเนินกิจกรรมที่เป็นการส่งเสริมวัฒนธรรม ความมีประสิทธิผลอย่างยั่งยืนขององค์กร ด้วยการกระตุ้นและเปิดกว้างแก่ทุกคน ยึดมั่นและมุ่งเน้นแนวปฏิบัติต่าง ๆ อย่างมีจริยธรรมด้วยการแสดงถึงความซื่อสัตย์มีคุณธรรมยึดมั่นในหลักการของตน ทั้งสามารถดลใจให้พนักงานประกอบธุรกิจบนหลักของความมีจริยธรรม กับทั้งต้องสามารถสร้างความมีประสิทธิผล ให้มีดุลยภาพขององค์กร ระหว่างความควบคุมที่เน้นในความยืดหยุ่นและการริเริ่มใหม่ ๆ ที่มุ่งผลระยะสั้นกับที่มุ่งผลระยะยาว (สุเทพ, 2548) อีกทั้งยังต้องผู้ที่มีความสามารถในการนำผู้อื่นอย่างมีประสิทธิภาพ ซึ่งอาจไม่ใช่ผู้ที่มีตำแหน่งสูงที่สุดในองค์กรเพียงอย่างเดียว หากแต่หมายถึง ผู้ที่มีความคิดริเริ่มสร้างสรรค์ มีความกล้าที่จะเสี่ยงในการกำหนดกระบวนการและทิศทางขององค์กรที่แตกต่างออกไป โดยมีเป้าหมายเพื่อให้องค์กรพัฒนาอย่างมั่นคง (Dubrin Andrew, 2013)

**9. ความหมายของธรรมทูตคฤหัสถ์**

ธรรมทูตคฤหัสถ์หมายถึง ผู้ที่อยู่อาศัย และ/หรือผู้ที่ประกอบอาชีพในต่างประเทศ ซึ่งมีความศรัทธาและเลื่อมใสในพระพุทธศาสนาที่ต้องการที่พึ่งทางใจ ที่รักความเป็นชาวพุทธมีจิตใจเอื้อเฟื้อเผื่อแผ่บุคคลอื่น รวมถึงอุปัฏฐากพระภิกษุชาวไทยที่เดินทางมาปฏิบัติภารกิจเผยแผ่พระพุทธศาสนาในต่างประเทศ และปฏิบัติตนตามหลักธรรมคำสอนของพระพุทธศาสนาจึงมีบทบาทที่สำคัญต่อพระพุทธศาสนาเป็นอย่างมาก ดังนั้นเมื่อมีคฤหัสถ์ชาวพุทธให้การอุปัฎฐากคุ้มจุน ช่วยเหลือ ดูแล สนับสนุนแก่พระภิกษุจึงทำให้พระพุทธศาสนาเผยแผ่ในต่างประเทศได้ โดยเฉพาะอย่างยิ่งการใช้ภาษาสื่อสารกับชนท้องถิ่นที่ไม่ได้ใช้ภาษาไทยด้วยแล้วยิ่งทำให้ตนเองและชาวพื้นเมืองมีความเข้าใจหลักธรรม ธรรมทูตคฤหัสถ์ที่เดินทางไปแสดงธรรมในที่ ต่าง ๆ ทำหน้าที่เหมือนทูตทางธรรมหรือทูตของพระศาสนา ธรรมทูตคฤหัสถ์เกิดขึ้นในต่างประเทศที่มหาวิทยาลัยมหาจุฬา ลงกรณราชวิทยาลัยจัดอบรมครั้งแรกเมื่อปีพ.ศ. 2562 ณ วัดไทยนอร์เวย์ กรุงออสโล ราชอาณาจักรนอรเวย์ ใช้ชื่อเรียกว่า “คฤหัสถ์ธรรมทูตวิถีพุทธ” โดยมีชาวพุทธจำนวนกว่า 328 คน ใน 11 ประเทศ คือ นอร์เวย์ ฟินแลนด์ เนเธอร์แลนด์ ฝรั่งเศส อังกฤษ อเมริกา ออสเตรีย สวีเดน เยอรมนี สวิสเซอร์แลนด์ และไทย สนใจเข้าร่วมอบรม การจัดอบรมธรรมทูตคฤหัสถ์ขึ้นในครั้งนั้นมีวัตถุประสงค์เพื่อเพิ่มประสิทธิภาพ ยกระดับขีดความสามารถของธรรมทูตคฤหัสถ์ซึ่งมีอยู่แล้วให้มากขึ้น สร้างระบบกลไกความเป็นธรรมทูตคฤหัสถ์ ส่งเสริมความสามัคคีระหว่างคนไทยและชาวท้องถิ่นให้กระชับยิ่งขึ้น รวมทั้งเพื่อส่งเสริมและเผยแผ่หลักพุทธธรรมไปในต่างประเทศยิ่งขึ้น (วิทยาลัยพระธรรมทูต, 2562)

ธรรมฑูตคฤหัสถ์ยังต้องเป็นผู้ที่มีวิธีการเผยแผ่โอวาทปาฏิโมกข์ที่พระพุทธองค์ทรงใช้เป็นผลสำเร็จ โดยเฉพาะส่วนสุดท้าย ที่กล่าวไว้ว่า *“อนูปวาโท อนูปฆาโต”*หมายถึง ไม่ว่าร้าย ใคร ไม่กระทบกระทั่งใคร พระธรรมทูตจะต้องเป็นมิตรกับ ทุกฝ่าย จงเป็นคนปากช้า แต่หูตาไว พูดน้อย ทำให้มาก ดูให้มาก นิ่งให้มาก *“ปาฏิโมกฺเข จ สํวโร*” หมายถึงการสำรวมรักษาพระวินัย ให้มากที่สุด “*มตฺตญฺญุตา จ ภตฺตสฺมึ*” หมายถึงรู้ประมาณในการรับ การบริโภคอาหาร *“ปนฺตญฺจ สยนาสนํ”* หมายถึงอยู่ง่ายและสุดท้ายสำคัญที่สุดคือ *“อธิจิตฺเต จ อาโยโค”* หมายถึง การทำความเพียรทางจิต อยู่ด้วยอารมณ์กรรมฐานอย่างเอาจริงเอาจัง ฝึกความอดทนให้มาก เพราะนั่นเป็นหนทางให้บรรลุเป้าหมายหรืออุดมการณ์อันสูงสุดของพระธรรมทูตสายต่างประเทศของคณะสงฆ์ไทยทั้งประเทศ (พระเมธีธรรมาภรณ์, 2538) ซึ่งหมายความรวมถึงธรรมทูตคฤหัสถ์ด้วย ธรรมทูตคฤหัสถ์จะต้องดำเนินชีวิตเป็นแบบอย่าง แก่ประชาชน มีชีวิตแบบเรียบง่ายไม่เบียดเบียนตนเองและผู้อื่น เป็นผู้สำรวมระวังในการบริโภค ใช้สอยเสนาสนะ เช่น พระขทิรวนิยเรวตะ ผู้ดำเนินชีวิตอยู่ด้วยความสงัดไม่เบียดเบียนใคร มีแต่แผ่เมตตาธรรมให้แก่บุคคลอื่น (บรรจบ, 2544)

กล่าวโดยสรุปได้ว่า ธรรมฑูตคฤหัสถ์ หมายถึง ผู้ที่อยู่อาศัยและประกอบอาชีพในต่างประเทศ ซึ่งมีความศรัทธาและเลื่อมใสในพระพุทธศาสนาที่ต้องการที่พึ่งทางใจ ที่รักความเป็นชาวพุทธมีจิตใจเอื้อเฟื้อเผื่อแผ่บุคคลอื่น รวมถึงอุปัฏฐากพระภิกษุชาวไทยที่เดินทางมาปฏิบัติภารกิจเผยแผ่พระพุทธศาสนาในต่างประเทศ และเป็นผู้ทำหน้าที่เผยแผ่พระพุทธศาสนา เป็นผู้นำในการฟื้นฟูพระพุทธศาสนา พร้อมทั้งเป็นผู้ส่งเสริมการเรียนรู้และสร้างความสามัคคีให้แก่ชุมชน ปฏิบัติตนตามหลักธรรมคำสอนของพระพุทธศาสนา เป็นสื่อกลางระหว่างพระพุทธศาสนาหรือพุทธธรรม กับสังคมหรือดินแดนนั้นๆ ในเมื่อเป็นสื่อกลาง ด้านหนึ่งเราก็เอาธรรมไปให้แก่เขาเพื่อประโยชน์สุขของเขา แต่พร้อมกันนั้น เราก็คำนึงถึงประโยชน์สุขของสังคมไทย และพุทธศาสนาในประเทศไทยด้วย เช่นเราอาจจะได้แง่คิดข้อสังเกตอะไรที่ดีเป็นความรู้ที่จะกลับมาช่วยพัฒนาสังคมไทย พัฒนากิจการพระพุทธศาสนาในประเทศไทย เราก็คำนึงไว้ด้วย และไม่ควรต้องทิ้งสิ่งที่จะได้รับกลับมาประเทศของเรา (สมเด็จพระพุทธโฆษาจารย์, 2566)

**10. คุณสมบัติ และคุณลักษณะของธรรมฑูตคฤหัสถ์ตามหลักพุทธธรรม**

ธรรมทูตคฤหัสถ์ ต้องยึดและทำตามหลักการของพระพุทธองค์ว่า “*จรถ ภิกฺขเว จาริกํ พหุชนหิตาย พหุชนสุขาย โลกานุกมฺปาย*” จาริกไปเพื่อประโยชน์เกื้อกูลเพื่อความสุขของคนจำนวนมาก เพื่ออนุเคราะห์ชาวโลก เป็นจุดหมายกว้างเป็นสากล ไม่ได้ทำเพื่อประโยชน์แก่ประเทศไทยเราเท่านั้น ( ควรเป็นผู้ที่ประพฤติปฏิบัติตนให้ครบหลักองค์ประกอบของอุบาสกอุบาสิกาซึ่งเป็นไปตามมาตรฐานทั่วไปที่ประกอบด้วย

1. เป็นผู้ที่มีความเลื่อมในศรัทธาในพระพุทธศาสนา มีความเชื่อ มีความมั่นใจในพระรัตนตรัย โดยความเชื่อต้องเป็นความเชื่อที่ ประกอบด้วยปัญญา ซึ่งไม่ได้เกิดจากความเชื่อศรัทธาอย่างงมงาย และต้องมีเข้าใจความหมายของสิ่งที่ตนเชื่อ

2. เป็นผู้ที่มีศีลโดยดำรงตนอยู่ในศีล 5 ที่จะทำให้มีชีวิตที่ดีงาม เป็นฐานสำหรับให้ตนเองก้าวไปสู่การปฏิบัติเบื้องสูง พร้อมกันนั้นยังเป็นเครื่องช่วยเกื้อกูลสังคมอีกด้วย เพราะผู้ถือศีล 5 จะเป็นผู้ที่ไม่เบียดเบียนคนอื่น ดำรงชีวิตที่สุจริต ที่จะทำให้ผู้นั้นมีความอยู่รอดปลอดภัย

3. เป็นผู้ที่ไม่เป็นคนที่เชื่อความเชื่องมงายเพียงเพื่อหวังผลจากการดลบันดาลต่างๆ แต่มีความเชื่อในเรื่องของกรรมดี คือเชื่อในการกระทำความดี เชื่อในความเป็นไปตามเหตุและผล เชื่อผลจากการกระทำด้วยความเพียรพยายามของตน

4. เป็นผู้ที่ไม่แสวงหาเขตบุญนอกหลักพระพุทธศาสนา สังคมไทยในเวลานี้แปรปรวนในเรื่องนี้มาก ที่เป็นผลสืบเนื่องจากข้อ 3 นั่นเอง โดยเชื่อหลงงมงานในเรื่องไม่เข้าเรื่อง เชื่อนอกคำสั่งสอนของพระพุทธศาสนา เชื่อในผู้ที่ตั้งตนเป็นพระพุทธเจ้า ที่กล่าวอ้างโอ้อวดสิ่งเร้นลับ แล้วจะยิ่งไปส่งเสริมให้คนความเชื่อผิดและปฏิบัติในสิ่งที่ผิดนั้นให้แพร่หลายยิ่งขึ้น และยิ่งทำให้คนไม่เอาใจใส่หลักธรรมคำสอนที่แท้จริง จะทำให้คนยิ่งห่างไกลจากหลักคำสอนของศาสนาออกไป

5) เป็นผู้ที่ซึ่งทะนุบำรุงอุปถัมภ์พระสงฆ์ และกิจการของพระพุทธศาสนาที่จะทำให้พระธรรมวินัยเจริญมั่นคง นำพากันให้มาช่วยดำเนินกิจการและทำกิจกรรมต่างๆ ที่เป็นกุศลแท้จริง ซึ่งเป็นเรื่องที่ถูกทำนองคลองธรรม ที่จะทำให้ศีลธรรมเจริญงอกงาม (พระธรรมปิฎก (ป.อ. ปยุตฺโต), 2538)

คุณลักษณะของธรรมทูตคฤหัสถ์ ต้องเป็นผู้ที่มีความขยันหมั่นเพียร อดทน เสียสละ มีความรู้ มีความมุ่งมั่นที่จะทํางานเพื่อตอบแทนพระศาสนา เพียรพยายามที่จะนําเสนอหลักธรรมคําสอนเพื่อก่อให้เกิดประโยชน์เกื้อกูลต่อโลกและสังคม มีความสามารถที่จะใช้สื่อสมัยใหม่ได้อย่างดี เพื่อให้เหมาะสมกับการเผยแผ่พระพุทธศาสนาในยุคโลกาภิวัฒน์ให้มากที่สุด ทั้งนี้ก็เพื่อจะได้เข้าใจและเข้าถึงกลุ่มชนในปัจจุบันได้เป็นอย่างดี เป็นผู้มีความรู้ความเข้าใจประพฤติปฏิบัติจนเห็นผลประจักษ์แก่ตนเอง ในการปฏิบัติวิปัสสนากัมมัฏฐานจนสามารถเผยแผ่คำสอนแก่บุคคลอื่นให้ได้รู้เข้าใจตาม จะเกิดความภาคภูมิใจในความเป็นธรรมทูตภาคคฤหัสถ์ และจะรู้สึกรักษา และหวงแหนพระพุทธศาสนา พร้อมที่จะปกป้องคุ้มครองรักษาพระพุทธศาสนาให้เจริญรุ่งเรืองมั่นคงสืบต่อไป ด้วยเหตุผลดังกล่าวนี้ทำให้ได้ธรรมทูตคฤหัสถ์ควรต้องพัฒนาศักยภาพให้ก้าวไปในและเป็นไปอย่างมีคุณธรรม จริยธรรม รวมทั้งไม่เป็นการบิดเบือนพระธรรมคําสอนของพระพุทธศาสนาตามพระไตรปิฎก มีสัปปุริสธรรม คือ เป็นผู้รู้จักเหตุ รู้จักผล รู้จักตน รู้จักประมาณ รู้จักกาลเวลา รู้จักชุมชน รู้จักบุคคล มีหลักกัลยาณมิตรในความเป็นผู้นําชุมชนให้คําแนะนําสั่งสอนการดําเนินชีวิตด้วยดี และมีหลักการบริหารหรือเมตตาธรรมแก่ทุกคน เป็นผู้มีน้ำใจดีต่อทุกคนทุกชนชั้นสังคมในโลก

คุณสมบัติที่เป็นคุณธรรมภายในของธรรมทูตคฤหัสถ์ควรต้องมี คุณสมบัติภายในมีหลายประการเพื่อเป็นเครื่องพัฒนาจิตใจให้สมบูรณ์ มีดังนี้

1. หลักธรรมสัปปุริสธรรม หมายถึง ธรรมของสัตบุรุษ ธรรมของคนดี ธรรมของท่านผู้รู้ พระสาวกผู้มีคุณธรรมเหล่านี้ ทำให้การทำงานเป็นไปอย่างมีประสิทธิภาพ ประกอบด้วยธรรม 7 ประการ ดังนี้ 1) ธัมมัญญุตา รู้หลักและรู้จักเหตุ คือรู้หลักความจริงของธรรมชาติ รู้หลักการ กฎเกณฑ์ แบบแผนหน้าที่ ซึ่งจะเป็นเหตุให้กระทำการได้สำเร็จผลตามความมุ่งหมาย 2) อัตถัญญุตา รู้ความมุ่งหมายและรู้จักผล คือรู้ความหมายและความมุ่งหมายของหลักธรรมหรือหลักการ กฎเกณฑ์ หน้าที่ รู้ผลที่ประสงค์ของกิจที่จะต้องทำ 3) อัตตัญญุตา รู้จักตน คือรู้ฐานะ ภาวะ เพศ กำลัง ความรู้ ความถนัด ความสามารถ และคุณธรรม เป็นต้น ของตนตามเป็นจริง เพื่อประโยชน์ได้เหมาะสมและ ให้เกิดผลดี 4) มัตตัญญุตา รู้จักประมาณ คือรู้จักความเหมาะสมในงานที่ทำ 5) กาลัญญุตา รู้จักกาล เช่นรู้ว่าเวลาไหนควรทำอะไร รู้จักเวลาทำงาน เวลาพักผ่อน เป็นต้น 6) ปริสัญญุตา รู้จักชุมชน คือ รู้จักถิ่น รู้จักที่ชุมชน รู้จักมารยาท ระเบียบวินัย ขนบธรรมเนียมประเพณีและข้อควรรู้ ควรปฏิบัติอื่นๆ ต่อชุมชนนั้น ๆ และ 7) ปุคคสัญญุตา รู้จักบุคคล คือรู้ความแตกต่างระหว่างบุคคล โดยอัธยาศัย ความสามารถและคุณธรรม เป็นต้น เพื่อปฏิบัติต่อผู้นั้นโดยถูกต้อง เช่น ควรจะคบหรือไม่ จะเกี่ยวข้องจะใช้จะยกย่อง จะตำหนิ หรือจะแนะนำสั่งสอนอย่างไร จึงจะได้ผลดี เป็นต้น เมื่อกเมื่อกล่าวโดยสรุป คือ รู้เหตุ ผล ตน ประมาณ กาล ชุมชนและบุคคล

2. หลักธรรมกัลยาณมิตร หมายถึง ความเป็นกัลยาณมิตร เป็นผู้แนะนำแนวทางดำเนินชีวิตแก่ประชาชน เป็นหน้าที่ของธรรมทูตคฤหัสถ์จะต้องนำหลักธรรมมาเป็นแบบอย่างการดำเนินงาน พระธรรมทูตเป็นผู้นำแสงสว่างมาสู่ประชาชนในถิ่น ต่าง ๆ ดังพระพุทธพจน์ที่ว่า “เมื่อดวงอาทิตย์กำลังจะอุทัย ย่อมแสงอรุณขึ้นมาก่อน เป็นบุพนิมิต ฉันใด ความเป็นผู้มีกัลยาณมิตรก็เป็นตัวนำ เป็นบุพนิมิตเพื่อความเกิดขึ้นแห่งอริยมรรคมีองค์ 8 ฉันนั้น” เพื่อจะไปแนะนำประชาชนได้ทุกชนชั้น ซึ่งมีองค์ประกอบของหลักกัลยาณมิตร มี 7 ประการ คือ 1) ปิโย เป็นผู้ที่น่ารัก 2) ครุ เป็นผู้นำเคารพเลื่อมใส 3) ภาวนีโย เป็นผู้น่ายกย่อง 4) วัตตา จะเป็นผู้มีเหตุผล สามารถแนะนำเหตุผล แก่ประชาชนได้ทุกโอกาส เมื่อประชาชนมีข้อสงสัยอะไร ก็สามารถนำเหตุผลมาชี้แจงได้ชัดเจน 5) วะจะนักขะโม เป็นผู้ทนต่อคำวิพากษ์วิจารณ์ต่าง ๆ ได้พร้อมจะรับฟังคำชี้แนะนำมาปรับปรุงให้เข้ากับชุมชนท้องถิ่น 6) คัมภีรัญจะ กะถัง กัตตา เป็นผู้มีความรู้แจ่มแจ้ง สามารถตอบข้อสงสัยให้แก่ประชาชนได้ และ 7) โน จัฏฐาเน นิโยชเย พระธรรมทูตไม่เป็นผู้แนะนำไปในทางเสียหายอันเป็นหนทางแห่งความเสื่อม พุทธศาสนาสอนความจริงตามธรรมดาของธรรมชาติ พระพุทธองค์ไม่ได้บอกว่าพระองค์เป็นผู้ผูกขาดหรือตั้งความจริงขึ้นมา แต่พระองค์ตรัสว่า *“อุปฺปาทา วา ภิกฺขเว ตถาคตานํ อนุปฺปาทา วา ตถาคตานํ”* ตถาคตทั้งหลายจะอุบัติขึ้นหรือไม่ก็ตาม ความจริงก็มีอยู่เป็นหลักธรรมดา เป็นธรรมนิยามว่า สังขารทั้งปวงเป็นอนิจจัง สังขารทั้งปวงเป็นทุกข์ ธรรมทั้งปวงเป็นอนัตตา และยังตรัสหลักความจริงของธรรมชาตินี้ตามแนวปฏิจจสมุปบาท คือสิ่งทั้งหลายเป็นไปตามเหตุปัจจัยของมัน การกระทำดีเป็นเหตุให้เกิดผลดี การกระทำชั่วเป็นเหตุให้เกิดผลชั่ว การกระทำดีเป็นเหตุให้ไปสวรรค์ การกระทำชั่วเป็นเหตุให้ไปนรก การกระทำดี เป็นเหตุในตัวของมันเอง ทำให้ผู้กระทำได้ไปสวรรค์โดยไม่ต้องมีคนมาส่งไปสวรรค์อีก การทำชั่วก็เป็นเหตุให้ไปนรก โดยไม่ต้องมีใครมาลงโทษซ้ำอีกทั้งหมดนั้นก็มีสาระสำคัญว่า หลักความจริงในธรรมชาติมีอยู่ตามธรรมดา พระองค์มาค้นพบความจริงนั้นแล้ว ก็ทรงนำมาแสดง ชี้แจง เปิดเผย อธิบาย ทำให้เข้าใจได้ง่าย เรียกว่าพระองค์ทำหน้าที่เป็นกัลยาณมิตร

3.หลักธรรมพรหมวิหาร หรือหลักเมตตาสากลหมายถึง ธรรมประจำใจของผู้ประเสริฐ หรือผู้มีจิตใจยิ่งใหญ่กว้างขวางดุจพระพรหม อันเป็นหลักความประพฤติของพระธรรมทูตที่จะต้องมีอยู่ในใจตลอดเวลา มีองค์ประกอบ 4 ประการ (ที.ปา. (ไทย) ๑๑/๓๓๑/๒๖๔, องฺ.สตฺตก. (ไทย) ๒๓/๖๕/๑๑๔.๔๘) คือ 1) เมตตา รวมถึงเมตตาสากล ความรัก คือ มีความปรารถนาดี มีไมตรี ต้องการช่วยเหลือให้ประชาชนทุกหมู่เหล่าประสบประโยชน์และความสุข 2) กรุณา ความสงสาร คือ อยากช่วยเหลือผู้อื่นให้พ้นจากความทุกข์ ใฝ่ใจที่จะปลดเปลื้องบำบัดความทุกข์ยากเดือดร้อนของประชาชนให้หมดสิ้นไป 3) มุทิตา ความเบิกบานพลอยยินดี เมื่อเห็นประชาชนอยู่ดีมีสุข ก็มีใจแช่มชื่นเบิกบาน เมื่อเห็นเขาทำดีงามประสบความสำเร็จก้าวหน้ายิ่งขึ้นไป ก็พลอยยินดีด้วยพร้อมส่งเสริมสนับสนุน และ 4) อุเบกขา ความมีใจเป็นกลาง คือ มองตามเป็นจริง โดยวางจิตเรียบสม่ำเสมอ มั่นคง เที่ยงตรง มองเห็น การที่บุคคลจะได้รับผลดีหรือชั่ว สมควรแก่เหตุที่ตนประกอบ พร้อมที่จะวินิจฉัย วางตน และ ปฏิบัติ ไปตามหลักการเหตุผล และความเที่ยงธรรม

4. มัจฉริยะ 5. หลักการใหญ่และคำสอนปลีกย่อยทั่วไปก็มีความเป็นสากล นำไปสู่ความเป็นอันหนึ่งอันเดียวกันของมนุษยชาติสอดคล้องกันทั้งหมด เช่น หลักมัจฉริยะ ๕ ที่สอนว่า เมื่อเราพัฒนาคนไปจะค่อยๆ หมดความรู้สึกหวงแหนกีดกัน ที่เรียกว่า คือมีมัจฉริยะ ๕ น้อยลงๆ ไม่ใช่มากขึ้น อริยบุคคล หรืออารยชนในความหมายของพระพุทธศาสนา คือคนที่หมดมัจฉริยะ ๕ ดังจะเห็นว่า อริยบุคคลชั้นแรก ได้แก่พระโสดาบัน มีคุณสมบัติอย่างหนึ่ง คือไม่มีมัจฉริยะ ๕

**11. คุณสมบัติ และคุณลักษณะของธรรมทูตคฤหัสถ์ตามหลักจิตวิทยา**

ในสมัยพุทธกาลพระพุทธเจ้าจะแสดงธรรม มีกถา หรือการสนทนา จะมีคุณลักษณะที่เรียกได้ว่าเป็น ลีลาการสอน 4 ประการคือ 1) สันทัสสนา เป็นการชี้แจงให้เห็นชัด จำแนกแยกแยะ อธิบายแสดงเหตุผลให้ผู้ฟังเข้าใจ แจ่มแจ้งเห็นจริง สมาทปนา ชวนให้อยากรับเอาไปปฏิบัติ สิ่งใดควรปฏิบัติหรือหัดทำ แนะนำให้เห็นความสำคัญจนใจยอมรับอยากลงมือทำหรือนำไปปฏิบัติ 2) สมุตเตชนา ปลุกเร้าให้กระตือรือร้น จนเกิดความอุตสาหะ มีกาลังใจเข้มแข็งมุ่งมั่นที่จะทำกิจให้สำเร็จไม่กลัวเหนื่อยยาก 3) สัมปหังสนา บำรุงจิตให้ แช่มชื่นเบิกบาน โดยชี้ให้เห็นผลดี หรือคุณประโยชน์ที่จะได้รับและทางที่จะก้าวหน้าบรรลุผลสำเร็จยิ่งขึ้นไป ลีลาการสอนนี้ มีหลักการจำอย่าง 4 ประการ คือ “ชี้ให้ชัด ชวนให้ปฏิบัติ เร้าให้กล้า ปลุกให้ร่าเริง” การเผยแผ่พระพุทธศาสนาที่มีประสิทธิภาพต้องเกิดจากผู้เผยแผ่ที่ได้ประพฤติปฏิบัติตนให้เป็นแบบอย่างที่ดี น้อมนำเอาหลักธรรมไปปฏิบัติให้เกิดความสงบสุขในชาติปัจจุบันและภพหน้า การเผยแผ่พระพุทธศาสนาในครั้งพุทธกาล มี 2 ลักษณะ คือ การเผยแพร่ประจำ เป็นการเผยแผ่ในวัด หรือวิหาร หรือที่พำนักของพระภิกษุสงฆ์ ในยุคโลกาภิวัฒน์ปัจจุบันนี้เป็นการเผยแผ่ทางเทคโนโลยีสื่อสารมวลชน วิทยุกระจายเสียง และโทรทัศน์ หรือทางสื่อสารสนเทในโลกโซเชียลด้วยเครือข่ายด้วยวิธีการสื่อสารทางอินเตอร์เน็ท ดิจิทัลคอนเทนต่าง ๆ ได้อย่างเหมาะสม ซึ่งธรรมฑูตคฤหัสถ์จำเป็นต้องมีและเรียนรู้ที่จะใช้งานอุปกรณ์ที่ทันสมัยไม่ว่าจะเป็นการใช้อุปกรณ์อิเล็กทรอนิกส์ต่าง ๆ ให้สามารถเชื่อมโยงหรือส่งข้อมูลถึงกันผ่านอินเตอร์เน็ท (Internet of thing: loT) เข้ากับการใช้งานอื่น ๆ เป็นสมาร์ทดีไวซ์ (Smart Device) สมาร์ทโฮม (Smart Home) สมาร์ทเน็ทเวอร์ค (Smart Network) และอื่น ๆ ที่ธรรมทูตคฤหัสถ์นึกออก ผ่านแอบพลิเคชั่นต่าง ๆ แว่นตา รองเท้าที่สามารถเชื่อมต่อข้อมูลได้ และมีการใช้ทรัพยากรที่มีอย่างเกิดประโยชน์สูงสุด ด้วยการเผยแผ่ด้วยวิธีการโฆษณา (Advertising) เพื่อชักจูงใจกลุ่มเป้าหมายผู้เผยแผ่ในฐานะผู้โฆษณา (Advertiser) การแสดงความจริงใน สิ่งโฆษณา (Advertisement) วิธีการประชาสัมพันธ์ (Public Relation) เพื่อสร้างความเชื่อถือศรัทธาของบุคคลทั้งที่จาริกไปในที่ต่าง ๆ เช่น การเผยแพร่ตามวัด หมู่บ้าน สำนักอาจารย์ หรือสถานที่ศึกษา โรงเรียน วิทยาลัย มหาวิทยาลัย หน่วยราชการ ในครั้งพุทธกาล พระพุทธองค์ได้เดินทางไปโปรดพระบิดา หรือการโปรดพระเจ้าพิมพิสาร การเผยแผ่จึงคือ ไม่ใช่การเทศนาสั่งสอนปริยัติอย่างเดียว งานเผยแผ่ต้องขยายออกไปด้วยการปฏิบัติธรรมและปฏิเวธธรรม และด้วยการประยุกต์ให้เข้ากับสภาพแวดล้อมทางภูมิศาสตร์สังคมประวัติศาสตร์ และจารีตประเพณีของท้องถิ่น พระพุทธองค์ใช้จิตวิทยามวลชนในการโปรดพระเจ้าพิมพิสาร ดังนั้นจิตวิทยาที่เกี่ยวข้องคือ จิตวิทยามวลชน และจิตวิทยาการสอน (ทวีศักดิ์, 2560)

1.จิตวิทยาการสอน ธรรมฑูตคฤหัสถ์ต้องเป็นผู้ที่มีการรับรู้เป็นกระบวนการแปลความหมายระหว่างประสาทสัมผัสกับระบบประสาทของมนุษย์ที่ใช้อวัยวะรับสัมผัสสิ่งใดสิ่งหนึ่งทำให้ส่วนของประสาทสัมผัสในอวัยวะนั้นส่งผลเชื่อมโยงไปยังสมองและสมองจะถอดรหัสนั้นไปยังระบบประสาททำให้เกิดการรับรู้และรู้สึก จิตวิทยาการรับรู้เป็นเหตุการณ์ความรู้สึกที่เป็นผลจากกิจกรรมของเซลล์สมองเป็นลักษณะหนึ่งของจิตแต่ไม่ใช่จิตทั้งหมด ( Sukhachan's KM, 2021) ความรู้ที่อยู่ในขอบข่ายการเรียนการสอนของการเผยแผ่พุทธศาสนาที่ต้อง มีความรู้ถึงพัฒนาการมนุษย์ สามารถนำหลักการของการเรียนรู้และการสอนประกอบด้วยทฤษฎีการเรียนรู้และการเรียนรู้ชนิดต่างๆ ความแตกต่างระหว่างบุคคลที่มีผลต่อการเรียน และวิธีการเรียนรู้ไปใช้ในการแก้ปัญหาการเรียนการสอนการปฏิบัติวิปัสสนากัมมฐานได้เป็นอย่างดี ทั้งต้องมีความรู้ในเนื้อหาหลักพุทธธรรมที่เผยแผ่ มีความสามารถในการประยุกต์ใช้หลักการจิตวิทยาเพื่อการเผยแผ่หลักพุทธธรรม มีความสามารถในการปรับตัวให้เข้ากับสถานการณ์ใหม่ มีเจตคติที่ดีต่อผู้เข้าร่วมฟัง ร่วมเรียนรู้ เลยไปถึงการสร้างบรรยากาศในการเผยแผ่หลักธรรม และสร้างบรรยากาศในห้องเรียน จนถึงสร้างระดับของอารมณ์และความรู้สึกของบุคคลที่ร่วมปฏิบัติรับรู้ เรียนรู้พุทธธรรมด้วย โดยจัดสภาพแวดล้อมการเรียนการสอนที่อยู่ในสภาวะที่อยู่รอบตัวผู้สอนและผู้เรียน (Gagné, 1985) ซึ่งเกื้อหนุนให้ผู้เข้าร่วมรับการปฏิบัติ และเรียนรู้ไปด้วยความศรัทธา และธรรมฑูตคฤหัสถ์ต้องทำงานด้วยกันอย่างมีปฏิสัมพันธ์ต่อกัน สื่อสารระหว่างกันจนเกิดบรรยากาศการเรียนการสอนหลักพุทธธรรม ที่ส่งเสริมให้ผู้ศรัทธาทุกคนเข้าร่วมบรรลุเป้าหมายการเรียนรู้หลักธรรมคำสอนของพุทธองค์ตามที่ธรรมฑูตคฤหัสถ์กำหนดไว้อย่างตั้งใจเพื่อทำให้ผู้ศรัทธาในพระพุทธศาสนาเกิดความสามารถในด้านใดด้านหนึ่งตามที่ตนต้องการได้ตามเป้าประสงค์ (Smith&Ragan, 1999)

2. จิตวิทยามวลชน (Mass Psychology) เป็นการศึกษาถึงธรรมชาติหรือพฤติกรรมของมนุษย์ที่ รวมตัวกันอยู่เป็นกลุ่มหรือหมู่คณะทั้งที่มีการจัดตั้งเป็นองค์กรหรือไม่ได้มีการจัดตั้งเป็นองค์กรก็ตาม ทั้งนี้ก็เพื่อที่จะเปลี่ยนแปลงหรือกําหนดพฤติกรรมของผู้คนเหล่านั้นให้เป็นไปตามความต้องการ มุ่งเน้นการประชาสัมพันธ์และการเผยแพร่ข่าวสาร เพื่อพัฒนาชุมชนและพัฒนาสังคม เพื่อสร้างคนดีและพัฒนาคุณภาพของประชากร สร้างเสริมและรักษาระเบียบวินัย เพื่อเสริมสร้างพลังร่วมเพื่อพิทักษ์รักษาพุทธศาสนา

กลยุทธ์การใช้จิตวิทยามวลชนเพื่อเผยพระพุทธศาสนาก็เพราะ เป็นการใช้จิตวิทยาที่เกี่ยวกับมวลชนตามลักษณะของกลุ่มมวลชนต่าง ๆ ไม่ว่าจะเป็นกลุ่มมวลชนที่ไม่ได้มีการจัดตั้งมีอยู่โดยธรรมชาติที่อยู่ในภาวะปกติเพื่อบําบัดทุกข์บำรุงสุข ให้คนในท้องถิ่นดำรงชีวิตอยู่ในสังคมได้อย่างมีความสุข หลุดพ้นจากความทุกข์ เพื่อให้รู้ถึงนิสัย สภาพของพฤติกรรมที่เป็นอยู่การอํานวยบริการและการเข้าถึงประชาชนเป็นหัวใจสําคัญ ธรรมฑูตคฤหัสต้องมีความเต็มใจและจริงใจบริการ ให้ความรู้ในหลักพุทธธรรมด้วยความเสมอภาคการเข้าถึงงานเผยแผ่พระพุทธศาสนาทั้งการเผยแผ่ในวัด หรือนอกวัดเพื่อมุ่งผลของการปฏิบัติงานเผยแผ่พุทธศาสนาให้ได้ผลสําเร็จ รู้หลักพุทธธรรม และรู้ระเบียบแบบแผนและตั้งไว้ตามวัตถุประสงค์การเผยแผ่พุทธศาสนา

คุณสมบัติของธรรมทูตคฤหัสถ์ผู้ปฏิบัติงานมวลชนต้องเข้าใจในองค์การอย่างชัดแจ้ง ไวต่อความรู้สึกของมวลชนที่ติดต่อ เป็นผู้ฟังที่ดีมีความอดทน มีการเตรียมการเตรียมการเผยแผ่ไว้ล่วงหน้า มั่นใจและเชื่อมั่นในพระพุทธศาสนา มีความมานะบากบั่นไม่ท้อถอยมุ่งมั่น มีความเสียสละสูง รวมทั้งเป็นผู้ที่มีคุณลักษณะการเป็นผู้นํา

**12. บทสรุป**

พุทธจิตวิทยากับกลยุทธ์ของการเผยแผ่พระพุทธศาสนาของธรรมทูตคฤหัสถ์ในศตวรรษที่ 21 มีจุดมุ่งหมายเพื่อช่วยเหลือผู้อื่นให้พ้นจากความทุกข์ด้วยเมตตากรุณาธรรม ซึ่งมีมาตั้งแต่ในครั้งอดีตจนถึงปัจจุบันการเผยแผ่พระพุทธศาสนาได้เจริญก้าวหน้ามาอย่างต่อเนื่อง ตั้งแต่เริ่มเผยแผ่โดยพระธรรมฑูตผู้มีสติปัญญาความรู้ ความสามารถ และมีความอดทนอดกลั้น ที่จะประกาศเผยแผ่พระพุทธศาสนาให้กว้างไกลไปทั่วโลกแล้ว ต่อมาการเผยแผ่พระพุทธศาสนายังมีคฤหัสถ์ที่มีจิตศรัทธาเป็นกำลังสนับสนุนที่สำคัญที่จะทำให้การเผยแผ่พระพุทธศาสนาเป็นไปอย่างมีกลยุทธ์รวดเร็ว อย่างราบรื่นทันกับโลกโลกาภิวัฒน์ จำเป็นต้องมีการวางแผนกำหนดกุลยุทธ์ (Strategy formulation) มีการวิเคราะห์เชิงกลยุทธ์ (Strategic analysis) ที่จะต้องทำไว้ล่วงหน้า และงานเผยแผ่พระพุทธศาสนาต้องมีการพัฒนา เพื่อการพัฒนากลยุทธ์ที่เหมาะสม เพราะจะเป็นกระบวนการที่มีการเปลี่ยนแปลงที่ต้องทำไว้ล่วงหน้าให้เป็นแผนงาน รวมถึงการปฏิบัติตามกลยุทธ์และการควบคุม (Strategy วิธีการ ใช้สื่อประชาสัมพันธ์ ในโลกโซเชียลด้วยเครือข่ายด้วยวิธีการสื่อสารทางอินเตอร์เน็ท ดิจิทัลคอนเทนต่าง ๆ ได้อย่างเหมาะสม ซึ่งธรรมฑูตคฤหัสถ์จำเป็นต้องมีและเรียนรู้ที่จะใช้งานอุปกรณ์ที่ทันสมัยไม่ว่าจะเป็นการใช้อุปกรณ์อิเล็กทรอนิกส์ต่าง ๆ ให้สามารถเชื่อมโยงหรือส่งข้อมูลถึงกันผ่านอินเตอร์เน็ท (Internet of thing: loT) เข้ากับการใช้งานอื่น ๆ เป็นสมาร์ทดีไวซ์ (Smart Device) สมาร์ทโฮม (Smart Home) สมาร์ทเน็ทเวอร์ค (Smart Network) และอื่น ๆ ที่ธรรมทูตคฤหัสถ์นึกออก ผ่านแอบพลิเคชั่นต่าง ๆ แว่นตา รองเท้าที่สามารถเชื่อมต่อข้อมูลได้ โดยกำหนดวิธีการ กลยุทธ์ต่าง ๆ ด้วยหลักพุทธธรรมบูรณาการกับจิตวิทยาการสอนและจิตวิทยามวลชน ที่พระองค์ทรงใช้ตั้งแต่ในครั้งพุทธกาลที่พระพุทธเจ้าจะแสดงธรรม สนทนา ลีลาการสอน 4 ประการคือ 1) สันทัสสนา ชี้แจงให้เห็นชัด จำแนกแยกแยะให้ผู้ฟังเข้าใจ แจ่มแจ้งเห็นจริง น้อมนำฏิบัติจนใจยอมรับอยากลงมือทำ 2) สมุตเตชนา ปลุกเร้าให้กระตือรือร้น อุตสาหะ มีกำลังใจที่เข้มแข็งมุ่งมั่นปฏิบัติกิจให้สำเร็จ 3) สัมปหังสนา บำรุงจิตให้แช่มชื่นเบิกบานเห็นผลดี และคุณประโยชน์ที่จะได้รับ และบรรลุผลสำเร็จยิ่งขึ้นไป โดยมุ่งเน้นหลัก“ชี้ให้ชัด ชวนให้ปฏิบัติ เร้าให้กล้า ปลุกให้ร่าเริง” และมีการใช้ทรัพยากรที่มีอย่างเกิดประโยชน์สูงสุด ด้วยการเผยแผ่ด้วยวิธีการโฆษณา (Advertising) เพื่อชักจูงใจกลุ่มเป้าหมาย ผู้เผยแผ่ในฐานะผู้โฆษณา (Advertiser) การแสดงความจริงใน สิ่งโฆษณา (Advertisement) วิธีการประชาสัมพันธ์ (Public Relation) เพื่อสร้างความเชื่อถือศรัทธาของบุคคล เป็นผู้มีหลักธรรมสัปปุริสธรรม 7 ธรรมของสัตบุรุษ ธรรมของคนดี ธรรมของผู้รู้ ทำให้การทำงานเป็นไปอย่างมีประสิทธิภาพ ดังนี้ 1) ธัมมัญญุตา รู้หลักและรู้จักเหตุ 2) อัตถัญญุตา รู้ความมุ่งหมายและรู้จักผล 3) อัตตัญญุตา รู้จักตน เพศ กำลัง ความรู้ ความถนัด ความสามารถ 4) มัตตัญญุตา รู้จักความเหมาะสมในงานที่ทำ 5) กาลัญญุตา รู้จักกาล รู้ว่าเวลาไหนควรทำอะไร เวลาพักผ่อน 6) ปริสัญญุตา รู้จักชุมชน รู้จักมารยาท ระเบียบวินัย ขนบธรรมเนียมประเพณีและข้อควรปฏิบัติอื่นๆ ต่อชุมชนนั้น ๆ และ 7) ปุคคสัญญุตา แนะนำสั่งสอนอย่างไร จึงจะได้ผลดี คือ รู้เหตุ ผล ตน ประมาณ กาล ชุมชนและบุคคล เป็นผู้มีหลักธรรมกัลยาณมิตร 7 ประการ คือ 1) ปิโย เป็นผู้ที่น่ารัก 2) ครุ เป็นผู้นำเคารพเลื่อมใส 3) ภาวนีโย เป็นผู้น่ายกย่อง 4) วัตตา เป็นผู้มีเหตุผล สามารถแนะนำเหตุผลชี้แจงได้ชัดเจน 5) วะจะนักขะโม เป็นผู้ทนต่อคำวิพากษ์วิจารณ์ต่าง ๆ ได้พร้อมจะรับฟังคำชี้แนะนำมาปรับปรุงให้เข้ากับชุมชนท้องถิ่น 6) คัมภีรัญจะ กะถัง กัตตา เป็นผู้มีความรู้แจ่มแจ้ง สามารถตอบข้อสงสัยให้เข้าได้ และ 7) โน จัฏฐาเน นิโยชเย ไม่เป็นผู้แนะนำไปในทางเสียหายอันเป็นหนทางแห่งความเสื่อม เป็นผู้มีหลักธรรมพรหมวิหาร 4 มีธรรมประจำใจของผู้ประเสริฐ หรือผู้มีจิตใจยิ่งใหญ่กว้างขวางดุจพระพรหม 4 ประการ คือ 1) เมตตา ความรัก คือ มีความปรารถนาดี 2) กรุณา ความสงสาร อยากช่วยเหลือผู้อื่นให้พ้นจากความทุกข์ให้หมดสิ้นไป 3) มุทิตา ความเบิกบานพลอยยินดี เมื่อเห็นประชาชนอยู่ดีมีสุข และ 4) อุเบกขา ความมีใจเป็นกลาง คือ มองตามเป็นจริง พระพุทธศาสนาแสดงหลักการไปตามความจริงที่เป็นธรรมดาของธรรมชาติ จึงมีความเป็นสากลอยู่ในตัวเอง คือเป็นกลางๆ ตามธรรมดาของธรรมชาติ ไม่ขึ้นต่อใครๆ ที่ไหนพวกใด และจึงไม่ทำให้เกิดการแบ่งแยก แต่กลับทำให้มนุษย์รวมเข้าเป็นอันหนึ่งอันเดียวกันได้ หลักการใหญ่และคำสอนปลีกย่อยของพระพุทธศาสนามีความเป็นสากล นำไปสู่ความเป็นอันหนึ่งอันเดียวกันของมนุษยชาติสอดคล้องกันทั้งหมด ยังมีหลักมัจฉริยะ 5. ที่สอนว่า เมื่อเราพัฒนาคนไปเรื่อง ๆ คนผู้นั้นจะค่อยๆ หมดความรู้สึกหวงแหนกีดกัน ที่เรียกว่า มีมัจฉริยะ 5 น้อยลงๆ ไม่ใช่มากขึ้น ซึ่งเป็นหนึ่งในความเป็นอริยบุคคล หรืออารยชนชั้นแรก ได้แก่พระโสดาบัน ในความหมายของพระพุทธศาสนา ก็คือคนที่หมดมัจฉริยะ 5 หรือไม่มีมัจฉริยะ 5 ความตระหนี่, ความหวง, ความคิดกีดกันไม่ให้ผู้อื่นได้ดี หรือมีส่วนร่วม คือ เป็นผู้ไม่มี 1) อาวาสมัจฉริยะ ตระหนี่ที่อยู่ หวงที่อาศัย เช่น ภิกษุหวงเสนาสนะ กีดกันผู้อื่นหรือผู้มิใช่พวกของตน ไม่ให้เข้าอยู่ 2) กุลมัจฉริยะ ตระหนี่ตระกูล หวงสกุล เช่น ภิกษุหวงสกุลอุปฐาก คอยกีดกันภิกษุอื่นไม่ให้เกี่ยวข้องได้รับการบำรุงด้วย 3) ลาภมัจฉริยะ ตระหนี่ลาภ หวงผลประโยชน์ เช่น ภิกษุหาทางกีดกันไม่ให้ลาภเกิดขึ้นแก่ภิกษุอื่น 4) วัณณมัจฉริยะ ตระหนี่วรรณะ คือไม่พอใจให้ผู้อื่นสวยงาม หวงคุณวัณณะ ไม่อยากให้ใครมีคุณความดีมาแข่งตน หรือไม่พอใจได้ยินคำสรรเสริญคุณความดีของผู้อื่น และ 5) ธัมมมัจฉริยะ ตระหนี่ธรรม คือหวงวิชาความรู้ ไม่ยอมสอนไม่ยอมบอกผู้อื่น กลัวเขาจะรู้เทียมเท่าตนหรือเกินตน (พระพรหมคุณาภรณ์, 2559)

ธรรมทูตคฤหัสถ์เป็นผู้มีจิตวิทยาการสอน มีความรู้ถึงพัฒนาการมนุษย์ สามารถนำหลักการของการเรียนรู้และการสอนประกอบด้วยทฤษฎีการเรียนรู้และการเรียนรู้ชนิดต่างๆ บนพื้นฐานในความเข้าใจความแตกต่างระหว่างบุคคลที่มีผลต่อการเรียน และวิธีการเรียนรู้ไปใช้ในการแก้ปัญหาการเรียนการสอนการปฏิบัติวิปัสสนากัมมฐานได้เป็นอย่างดี มีความรู้ในเนื้อหาหลักพุทธธรรม สามารถที่จะประยุกต์ใช้หลักการจิตวิทยากับพื่อการเผยแผ่หลักพุทธธรรม มีความสามารถในการปรับตัวให้เข้ากับสถานการณ์ใหม่ มีเจตคติที่ดีต่อผู้เข้าร่วมฟัง ร่วมเรียนรู้ และสร้างบรรยากาศในห้องเรียน รวมทั้งสามารถสร้างระดับของอารมณ์และความรู้สึกของบุคคลที่ร่วมปฏิบัติธรรมให้รับรู้ เรียนรู้พุทธธรรมด้วย

**12. บรรณานุกรม**

ที.ปา. (ไทย) ๑๑/๓๓๑/๒๖๔, องฺ.สตฺตก. (ไทย) ๒๓/๖๕/๑๑๔.๔๘

วิ.ม. (ไทย) ๔/๓๒/๔๐.

ทินพันธุ์ นาคะตะ. (2544). **พระพุทธศาสนากับสังคมไทย**. กรุงเทพฯ : หจก. สหายบล็อกและการพิมพ์.

ทวีศักดิ์ ใหม่ประยูร. (2560). การปฏิบัติการพุทธจิตวิทยาเพื่อการเผยแผ่พระพุทธศาสนา. **วารสารศรีปทุมปริทัศน์ ฉบับ**

**มนุษยศาสตร์และสังคมศาสตร์**. ปีที่ 17 ฉบับที่ 2 กรกฎาคม – ธันวาคม.

บรรจบ บรรณรุจิ. (2544). **อสีติมหาสาวก.** มหาจุฬาลงกรณราชวิทยาลัย. กรุงเทพมหานคร.

มหาจุฬาลงกรณราชวิทยาลัย. (2539). **พระไตรปิฎกภาษาไทย ฉบับมหาจุฬาลงกรณราชวิทยาลัย**. กรุงเทพมหานคร:

โรงพิมพ์มหาจุฬาลงกรณราชวิทยาลัย

พระธรรมปิฎก (ป.อ. ปยุตฺโต). (2538). **พจนานุกรมพุทธศาสตร์ ฉบับประมวลธรรม**. กรุงเทพมหานคร : โรงพิมพ์มหาจุฬา

ลงกรณราชวิทยาลัย,.

พระธรรมปิฎก (ป.อ. ปยุตฺโต). (2543). **งานพระธรรมทูตในพระธรรมทูตในต่างประเทศ**. กรุงเทพมหานคร: โรงพิมพ์มหาจุฬา

ลงกรณราชวิทยาลัย.

พระพรหมคุณาภรณ์ (ป.อ. ปยุตฺโต). (2559). **พจนานุกรมพุทธศาสตร์ ฉบับประมวลธรรม**. กรุงเทพมหานคร: การศึกษาเพื่อ

สันติภาพพระธรรมปิกฎ, มูลนิธิ.

พระมหาไพฑูรย์ ปนฺตนนฺโท. (2563). การศักยภาพความเป็นธรรมทูตคฤหัสถ์ในการเผยแผ่พระพุทธศาสนาต่างประเทศ

**วารสารพุทธมัคค์** ศูนย์วิจัยธรรมศึกษา สำนักเรียนวัดอาวุธวิกสิตาราม ปีที่ 5 ฉบับที่ 2.

พระเมธีธรรมาภรณ์ (ประยูร ธมฺมจิตฺโต). (2538). **อุดมการณ์และบทบาทของพระธรรมทูตสายต่างประเทศในยุคโลกา**

**ภิวัตน์**. ในอนุสรณ์พระธรรมทูตสายต่างประเทศ (รุ่นที่ ๑). มหาจุฬาลงกรณราชวิทยาลัย. กรุงเทพมหานคร.

รังสรรค์ ประเสริฐศรี. (2551). **ภาวะผู้นำ (Leadership).** พิมพ์ครั้งที่ 2. กรุงเทพมหานคร. ธนธัชการพิมพ์.

วิกิพีเดีย พจนานุกรมเสรี. **กลยุทธ์.** สืบค้นเมื่อวันที่ 16 มิถุนายน 2566. จาก https://th.wikipedia.org/wiki/กลยุทธ์.

วิทยาลัยพระธรรมทูต. (2562). **โครงการอบรมธรรมทูตคฤหัสถ์วิถีพุทธในต่างประเทศ**. วิทยาลัยพระธรรมทูต มหาวิทยาลัย

มหาจุฬาลงกรณราชวิทยาลัย.

สมเด็จพระพุฒาจารย์ (เกี่ยว อุปเสโณ). (2551). **พระธรรมทูตสายต่างประเทศ รุ่นที่ 14**. กรุงเทพมหานคร :

นิติธรรมการพิมพ์.

สมเด็จพระพุทธโฆษาจารย์ (ป.อ.ประยุตโต).(2566). **ธรรมทูตพระไทย เบิกทางสู่อารยธรรมใหม่**. สืบค้นเมื่อวันที่ 20 มิถุนายน 2566. จาก https://www.watnyanaves.net/en/book-full-text/279

เสนาะ ติเยาว์. (2550). **การบริหารเชิงกลยุทธ์** : แนวคิดทฤษฎี. พิมพ์ครั้งที่ 3. กรุงเทพมหานคร : มหาวิทยาลัยธรรมศาสตร์.

สุเทพ พงษ์ศรีวัฒน์. (2548). **ภาวะผู้นำ** : ทฤษฎีและปฏิบัติ. กรุงเทพมหานคร. บุ๊คส์ลิงค์.

อุดร เขียวอ่อน. (2560). รูปแบบการพัฒนาศักยภาพของพระธรรมทูตสายต่างประเทศ. **วิทยานิพนธ์พุทธศาสตรดุษฎีบัณฑิต.**

บัณฑิตวิทยาลัย: มหาวิทยาลัยมหาจุฬาลงกรณราชวิทยาลัย.

Dubrin Andrew J. Dubrin. (2013). Leadership. **Research Finding. Practice and skills**, 7th Ed. Ohio: South

Western.

Fiedler Fred E. Fiedler. (2008). **Theory of Leadership Effectiveness**. New York: McGraw – Hill.

Gagné, R. M.(1985). **The conditions of learning** (4thed.). New York: Holt, Rinehart, & Winston

Sukhachan's KM. (2021). **การประยุกต์ใช้จิตวิทยาเพื่อการเรียนการสอน.** สืบค้นเมื่อวันที่ 20 มิถุนายน 2566. จาก

https://www.sukhachan.com/sharedstories/educational-psychology/application-of-psychology/.

Smith,P. L.&Ragan, T. J. (1999).**Instructional** **design**(**2nded**.). New Jersey: Prentice-Hall.

1. นิสิตปริญญาเอกพุทธจิตวิทยา คณะมนุษยศาสตร์ มหาวิทยาลัยมหาจุฬาลงกรณราชวิทยาลัย [↑](#footnote-ref-1)